b'\n_START_ARTICLE_\nOrkester Slovenske vojske\n_START_SECTION_\nZgodovina\n_START_PARAGRAPH_\nOrkester je bil ustanovljen 1. aprila 1996 za potrebe izvajanja dr\xc5\xbeavnega protokola._NEWLINE_Ustanovljen je bil kot pri\xc5\xa1tabna enota razporejena v General\xc5\xa1tab Slovenske vojske, ki mu je na\xc4\x8deloval takratni na\xc4\x8delnik generalpodpolkovnik Albin Gutman._NEWLINE_Orkester je bil ustanovljen za izvajanje meddr\xc5\xbeavnih sprejemov ministrov za obrambo in na\xc4\x8delnikov general\xc5\xa1tabov tujih dr\xc5\xbeav. V za\xc4\x8detku je deloval v okviru 12. gardnega bataljona in izpolnjeval protokolarne obveznosti. Nastopal je tudi na slovesnih prisegah vojakov, proslavah, obletnicah enot slovenske vojske in pomembnih zgodovinskih sre\xc4\x8danjih v Sloveniji. Od leta 2004 je v sestavi General\xc5\xa1taba Slovenske vojske. Orkester sestavljajo prete\xc5\xbeno diplomanti Akademije za glasbo v Ljubljani. Orkester vabijo na \xc5\xa1tevilne koncerte in festivale v Evropi. Do oktobra 2008 je ime ve\xc4\x8d kot 50 nastopov v enajstih evropskih dr\xc5\xbeavah in ve\xc4\x8d kot 1500 nastopov v Sloveniji.\n_START_SECTION_\nDirigenti\n_START_PARAGRAPH_\nPrvi dirigent orkestra je bil Franc Rizmal, ki je z njim deloval do oktobra leta 2000. Pod umetni\xc5\xa1kim vodstvom stalnega gostujo\xc4\x8dega dirigenta mojstra  Milivoja \xc5\xa0urbka je orkester obogatil in popestril svoj umetni\xc5\xa1ki program. Poleg koncertnega orkestra, ki ga zdaj vodi Andreja \xc5\xa0olar, delujejo \xc5\xa1e druge zasedbe: protokolarni orkester, ki ga vodi Gregor Vidmar, big band pod vodstvom Rudolfa Strnada in komorne zasedbe. Vse na\xc5\xa1teto oblikuje \xc5\xa1irok ustvarjalni opus ansambla._NEWLINE__NEWLINE_Zunanji sodelavec, ki je od ustanovitve orkestra deloval kot strokovni in umetni\xc5\xa1ki svetovalec, je bil pokojni skladatelj in dirigent Jo\xc5\xbee Priv\xc5\xa1ek. Njegovo znanje in izku\xc5\xa1nje, ki jih je vnesel v delo orkestra, so \xc5\xa1e vedno temelj umetni\xc5\xa1kemu ustvarjanju. Za svoje delo in po\xc5\xbertvovalnost pri razvoju orkestra je bil posmrtno odlikovan z zlato medaljo Slovenske vojske.\n_START_SECTION_\nGostujo\xc4\x8di dirigenti\n_START_PARAGRAPH_\nOrkester Slovenske vojske nastopa na slovesnostih in prireditvah v okviru Slovenske vojske oziroma Ministrstva za obrambo, na humanitarnih koncertih, prireditvah lokalnih skupnosti ter spominskih dogodkih dr\xc5\xbeavnega pomena, poleg tega pa se pojavlja tudi na gostovanjih v tujini (v Avstriji, Italiji, Nem\xc4\x8diji, Franciji, ZDA, Danski, Belgiji, Hrva\xc5\xa1ki in Makedoniji ter na Kosovu in Mad\xc5\xbearskem), kjer se predstavlja z deli doma\xc4\x8dih avtorjev najrazli\xc4\x8dnej\xc5\xa1ih slogovnih smeri._NEWLINE_Pred orkestrom je taktirko vihtelo \xc5\xbee kar nekaj velikih imen: George Pehlivanian, Jan Cober, Fran\xc3\xa7ois Boulanger, Uro\xc5\xa1 Lajovic, Gregory Dudzienski, Miljenko Prohaska, Milivoj \xc5\xa0urbek, Toma\xc5\xbe Habe, Simon Dvor\xc5\xa1ak, Michael J. Colburn in Jose Rafael Pascual Vilaplana.\n_START_SECTION_\nGostujo\xc4\x8di glasbeniki\n_START_PARAGRAPH_\nPoleg vrhunskih dirigentov so z orkestrom sodelovali tudi vrhunski solisti: Janez Lotri\xc4\x8d, Sabina Cvilak, Ur\xc5\xa1ka \xc5\xbdi\xc5\xbeek, Bojan Gori\xc5\xa1ek, Neboj\xc5\xa1a Jovan \xc5\xbdivkovi\xc4\x87, Milo\xc5\xa1 Mlejnik, Anja Bukovec, Oto Pestner, New Swing Quartet, Darja \xc5\xa0vajger, Alenka Godec, Nu\xc5\xa1a Derenda, Elda Viler, Katrinas, Sergej Kiselev, Kiril Ribarski, Vera Danilova, Jurij Sou\xc4\x8dek,  Hinko  in Miha Haas, Eva Julija Re\xc4\x8dnik, \xc5\xbdeljka in Neda Marti\xc4\x87, Sofia Risti\xc4\x8d, Milena Mora\xc4\x8da, Irena Baar, Marjan Tr\xc4\x8dek, Juan Vasle, Branko Robin\xc5\xa1ak, Ur\xc5\xa1a Vidmar, Polde Bibi\xc4\x8d, Tone Kuntner, Matja\xc5\xbe Mrak, Edvin Fliser, Alya, Milko Lazar, Trio Eroika in drugi, prav tako vrhunski izvajalci.'